Xas akken teḥres teswiɛt, txus lxedma u ilmeẓyen ḍaɛen ɣef wakken i d-nnan, meɛna imḍebbren n taddart-a, ttaɛraḍen akken ad as-fken udem-nniḍen i tudert-nsen. ‘’Taddart-nneɣ, tesedduy-itt tesqamut n taddart. Nettnejmaɛ am zik. Nettaɛraḍ ad d-naf tifrat s yiman-nneɣ i wuguren i d-nettmaggar. Nxeddem ticemlit, timecredt d kra n tmeɣriwin, tijmilin d tfaskiwin deg unebdu. Akken i as-qqaren : ‘’nteddu akken nufa, mačči akken nebɣa.’’ Akka i aɣ-dyenna uselway n tesqamut n taddart-a, mass Grine Khaled. ‘’Dagi ilmeẓyen, rwan-tent. Ulac axeddim, ulac tafellaḥt-nni n zik. Ula d azemmur, yerɣa. Rwan msakit lmizirya. Win iwaɛan, yerwel, wayeḍ yedder s tmara’’. I d-yenna yiwen deg-sen. Ma d Madjid, anaẓur, mačči d tagi i d tamuɣli-s imi yesɛa sin n yimahilen : ixeddem d aɛessas u d anaẓur n yal taɣawsa. Akka ara t-naf yettleqqim tjur, ixeddem tiɛekkzin d tẓuri s umata, ayen yeɛna asɣar.